text: digitalt mindset
  
  publiceret: 2023-05-22 10:44:48+02:00
  Digitalt mindset er en tilgang til arbejds- og privatlivets fortsatte digitalisering. Det er en personlig måde at tænke på digitaliseringens muligheder og problemer på.
  En væsentlig del af oprindelsen af begrebet digitalt mindset er den pragmatiske kontekst, det er opstået i. Begrebet er svar på et behov for at kunne tale om menneskers tilgang til digitalisering i praksis.
  Begrebet har ikke en fast betydning eller bestemte autoritative kilder. Det bruges flittig både af forskere, erhvervslivet og i politiske sammenhænge. Samtidig udvikler det sig hele tiden og tilpasses forskellige brugssituationer.
  Opblomstringen af både digitale sociale medier som fx Facebook, kunstig intelligens og dataanalyser i stor skala er begyndt at udfordre, hvem vi er.
  Identitet udfordres både i den måde, hvorpå vi selv vælger at præsentere os for andre i de sociale medier, og hvordan vi uvidende præsenteres i dataanalyser på baggrund af data, der findes i diverse digitale systemer. Derfor er der – både i grundskolen og i de gymnasiale uddannelser – et stigende fokus på dataetik og etikette for adfærd online.
  En nyere del af det digitale mindset handler derfor i høj grad om identitet og værdier, og om kulturel udvikling i et digitaliseret samfund.
  Mindset er oprindeligt et psykologisk begreb, lånt fra engelsk. Digital henviser til digital teknologi, og det tilknyttede verbum digitalisere. Digitalisering handler om individers, organisationers eller samfunds vedvarende anvendelse af digital teknologi og konsekvenserne heraf for vores daglige liv.
  Der findes mange andre brug af ordet mindset end sammensætningen med digitalt, fx ’globalt mindset’, ’bæredygtigt mindset’ og ’grønt mindset’. Mindset bruges dermed ofte som en måde at beskrive menneskers tilgang til et fænomen på.
  En af de første, der brugte sammenstillingen digitalt mindset, var fremtidsforskeren Dr. James Conton i 1997. Han sagde på en konference om digital produktionsteknologi: ”Det handler ikke bare om teknologi; det handler om et mindset”.
  En del af digitaliseringen er digital innovation og digitale forandringsprocesser, der kan beskrives som virksomheders og organisationers interesse i at anvende digitale teknologier på nye måder. Virksomheder og organisationer har brug for, at medarbejdere og kunder har et digitalt mindset, der gør dem motiverede til at deltage i den fortsatte digitalisering og medfølgende forandringsprocesser. Faget teknologiforståelse i grundskolen og faget informatik i gymnasiet er begrundet i behovet for, at unge får et digitalt mindset.
  I forbindelse med digital innovation i virksomheder og organisationer er det digitale mindset efterspurgt som en væsentlig kompetence, eller et sæt af både menneskelige og teknologiske kompetencer.
  Digitalt mindset er et fokus på livslang læring i relation til digitale kompetencer. Behovet for læring udspringer af den hurtige og vedvarende teknologiske udvikling og det medfølgende potentiale for brug og konsekvenser af brug af digitale teknologier. Dermed forandrer vores praktiske opgaveløsning sig konstant, både privat og på jobbet, og vi skal konstant lære nye måder at løse tingene på.